text: Biljagt endte med hashfangst og beslaglæggelse af peberspray
  31 oktober 2017 kl. 20.18
  En bil med tre personer flygtede tirsdag eftermiddag fra politiet i det nordlige Esbjerg. Efter en biljagt smed de tre bilen og forsøgte at flygte fra stedet til fods.
  Ved 17-tiden tirsdag eftermiddag forsøgte en politipatrulje at standse en bil med tre personer i på Kollundvej i Esbjerg.
  Føreren af bilen nægtede at standse, og så begyndte en biljagt rundt i området ved Kollundvej, Gefion Allé og Gefion Parkvej i Esbjerg.
  Erik Lindholdt, vagtchef, Syd- og Sønderjyllands Politi: "På chaufføren fandt vi 56 gram hash, og på den anden person fandt vi en peberspray."
  På Gefion Parkvej smed de tre mænd bilen og forsøgte at flygte til fods, men politibetjentene fik fat i chaufføren og den ene af de to passagerer:
  - På chaufføren fandt vi 56 gram hash, og på den anden person fandt vi en peberspray, siger Erik Lindholdt, vagtchef Syd- og Sønderjyllands Politi til TV SYD.
  De to er nu henholdsvis sigtet efter loven om euforiserende stoffer samt våbenloven.
  Politiet vil gerne høre fra vidner, der har set politijagten:
  - Vi vil gerne i kontakt med folk, hvis de oplevede farlige situationer under biljagten, siger Erik Lindholdt.
  Politiet kan kontaktes på 1-1-4.
  Bil blev kl. 16.41 eftersat ad Kvaglundvej/Gefions Alle i Esbjerg. Har du i den forbindelse set faresituationer, så ring 114. #politidk
  
  